**Edustaja-aloite 7/2015**

**Asianro 2012-00195**

Kirkolliskokoukselle

**SEURAKUNTIEN TUKIJÄRJESTELMÄN UUSIMINEN**

**Aloite seurakuntien läheisyyden ja yhteisöllisyyden vahvistamiseksi, vastuullisen taloudenhoidon tukemiseksi sekä jäsenlähtöisyyden ja monipuolisen toiminnan mahdollisuuksien kehittämiseksi**

Kirkolliskokouksen määrävähemmistö hylkäsi 31 äänellä 7.5.2015 lakivaliokunnan esityksen kirkon paikallistason rakenteita koskevan sääntelyn muuttamisesta. Lakiesityksen tavoitteena oli läheisyyden ja yhteisöllisyyden vahvistaminen, vastuullisen taloudenhoidon tukeminen sekä jäsenlähtöisyyden ja monipuolisen toiminnan mahdollisuuksien kehittäminen. Esitys korosti myös seurakuntayhtymien ja seurakuntien vastuuta oman toimintansa, taloutensa ja hallintonsa järjestämisessä.

Mietinnössään lakivaliokunta piti taloudellista itsekannattavuutta tärkeänä tavoitteena. Lakivaliokunta totesi, että talous luo perustan seurakuntien toiminnalle. Itsekannattavuutta ei kuitenkaan pidetty kaikkialla Suomessa realistisena tavoitteena. Lakivaliokunta totesikin hallintovaliokunnan ja piispainkokouksen lausuntoihin vedoten, että jonkinlainen tukijärjestelmä olisi myös jatkossa tarpeen. Siksi lakivaliokunta esitti kirkkolain 3 luvun 19. pykälän tavoitepykälän muotoon ja kuulumaan seuraavasti: "Seurakuntayhtymän perustamisen tavoitteena on muodostaa alueellisesti ja toiminnallisesti eheä kokonaisuus, jolla on taloudelliset ja henkilöstövoimavaroihin perustuvat edellytykset vastata kirkon tehtävän toteuttamisesta sekä toiminnan ja palvelujen järjestämisestä alueensa seurakunnissa."

Kirkon kokonaistaloudellinen tilanne on heikentynyt jäsenmäärän laskiessa erityisesti suurissa kaupungeissa ja pääkaupunkiseudulla, joilta alueilta kirkon jäsenmaksuista ratkaiseva osuus kerätään myös jaettavaksi tasausrahoina / keskushallintoavustuksina muualle Suomeen. Yhteisöverouudistuksen jakoperusteen muutos pienentää pääkaupunkiseudun seurakuntayhtymien tuloja ja näin vähentää myös niiden mahdollisuuksia rahoittaa muita.

Koska lakiesitys hylättiin, on kirkkohallituksen ryhdyttävä pikaisiin toimenpiteisiin seurakuntien tukijärjestelmän uusimiseksi. Tämä keskeinen asia ei voi jäädä odottamaan vuosikausiksi mahdollista uutta lainsäädäntöä.

Edellä olevan perusteella esitämme, että seurakunnille annettavasta taloudellisesta tuesta tehdään huolellinen uudelleenarviointi ja että koko tukijärjestelmä uudistetaan. Jokaisen tukea saavan seurakunnan tulee osoittaa oman hallintonsa toimivuus ja taloudellisuus sekä sen itsekannattavuus. Seurakunnan yhteistyöhaluttomuuden tulee olla peruste tukien rajaamiseen. Kirkon kokonaistalous on heikkenemässä edelleen. Yhteisillä varoilla ei tule kustantaa tehotonta hallintoa missään päin Suomessa.

Turussa 8.5.2015

Pirjo Ala-Kapee-Hakulinen Johanna Korhonen Sami Ojala

Katri Korolainen Ilmari Ylä-Autio Heikki Hiilamo

Päivi Linnoinen Mika Aspinen Jaana Hallamaa

Kalervo Salo